Document ID: 32008D0799

ΑΠΌΦΑΣΗ ΤΗΣ ΕΠΙΤΡΟΠΉΣ
της 10ης Οκτωβρίου 2008
περί καθορισμού της οριστικής κατανομής των κονδυλίων που χορηγούνται στα κράτη μέλη για το οικονομικό έτος 2008, όσον αφορά ορισμένο αριθμό εκταρίων, για την αναδιάρθρωση και μετατροπή αμπελώνων βάσει του κανονισμού (ΕΚ) αριθ. 1493/1999 του Συμβουλίου
[κοινοποιηθείσα υπό τον αριθμό Ε(2008) 5738]
(Τα κείμενα στη βουλγαρική, ισπανική, τσεχική, γερμανική, ελληνική, γαλλική, ιταλική, ουγγρική, μαλτέζικη, πορτογαλική, ρουμάνικη, σλοβενική και σλοβακική γλώσσα είναι τα μόνα αυθεντικά)
(2008/799/ΕΚ)
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
τον κανονισμό (ΕΚ) αριθ. 1493/1999 του Συμβουλίου, της 17ης Μαΐου 1999, για την κοινή οργάνωση της αμπελοοινικής αγοράς (1), και ιδίως το άρθρο 14 παράγραφος 2,
Εκτιμώντας τα ακόλουθα:
(1)
Οι κανόνες για την αναδιάρθρωση και μετατροπή αμπελώνων έχουν καθοριστεί με τον κανονισμό (ΕΚ) αριθ. 1493/1999 και με τον κανονισμό (ΕΚ) αριθ. 1227/2000 της Επιτροπής, της 31ης Μαΐου 2000, περί καθορισμού λεπτομερών κανόνων εφαρμογής του κανονισμού (ΕΚ) αριθ. 1493/1999 του Συμβουλίου για την κοινή οργάνωση της αμπελοοινικής αγοράς και ιδίως σχετικά με το δυναμικό παραγωγής (2).
(2)
Οι λεπτομερείς κανόνες σχετικά με τον οικονομικό σχεδιασμό και τη συμμετοχή στη χρηματοδότηση του καθεστώτος αναδιάρθρωσης και μετατροπής, που θεσπίστηκαν με τον κανονισμό (ΕΚ) αριθ. 1227/2000, προβλέπουν ότι οι αναφορές σε δεδομένο οικονομικό έτος γίνονται ως προς τις πληρωμές που πραγματοποιούνται όντως από τα κράτη μέλη στο διάστημα μεταξύ της 16ης Οκτωβρίου και της 15ης Οκτωβρίου του επόμενου έτους.
(3)
Σύμφωνα με το άρθρο 14 παράγραφος 1 του κανονισμού (ΕΚ) αριθ. 1493/1999, η Επιτροπή χορηγεί κατ’ έτος μια πρώτη δόση των πιστώσεων στα κράτη μέλη, βάσει αντικειμενικών κριτηρίων, λαμβάνοντας υπόψη τις ειδικές καταστάσεις και ανάγκες καθώς και τις προσπάθειες που πρέπει να καταβληθούν για την επίτευξη του στόχου του καθεστώτος.
(4)
Η Επιτροπή έχει καθορίσει την ενδεικτική κατανομή κονδυλίων για την περίοδο εμπορίας 2007/2008 με την απόφαση 2007/719/ΕΚ (3).
(5)
Κατ’ εφαρμογή του άρθρου 17 παράγραφος 4 του κανονισμού (ΕΚ) αριθ. 1227/2000, επιβάλλεται μείωση όταν οι πραγματικές δαπάνες ενός κράτους μέλους ανά εκτάριο υπερβαίνουν αυτές που προβλέπονται στην αρχική χορήγηση. Στο πλαίσιο του οικονομικού έτους 2008, η μείωση αυτή όσον αφορά τη Σλοβακία ανέρχεται σε 6 169 EUR.
(6)
Δυνάμει του άρθρου 16 παράγραφος 1 στοιχείο γ) του κανονισμού (ΕΚ) αριθ. 1227/2000, τα κράτη μέλη έχουν δικαίωμα να υποβάλουν μεταγενέστερη αίτηση κατά το τρέχον οικονομικό έτος. Στο πλαίσιο του οικονομικού έτους 2008, αυτό έπραξαν η Τσεχική Δημοκρατία, η Ισπανία, η Ιταλία, η Ουγγαρία και η Ρουμανία.
(7)
Δυνάμει του άρθρου 17 παράγραφος 3 του κανονισμού (ΕΚ) αριθ. 1227/2000, οι αιτήσεις για μεταγενέστερη χρηματοδότηση που υποβάλλονται στην Επιτροπή από τα κράτη μέλη γίνονται αποδεκτές κατ’ αναλογία, με τη χρήση του διαθέσιμου ποσού μετά από αφαίρεση του αθροίσματος, για όλα τα κράτη μέλη, των ποσών που κοινοποιήθηκαν, δυνάμει του άρθρου 16 παράγραφος 1 στοιχεία α) και β) του εν λόγω κανονισμού, από το συνολικό κονδύλιο που διατέθηκε στα κράτη μέλη. Η διάταξη αυτή ισχύει για το οικονομικό έτος 2008 όσον αφορά την Τσεχική Δημοκρατία, την Ισπανία, την Ιταλία, την Ουγγαρία και τη Ρουμανία. Δεδομένου ότι οι αιτήσεις για μεταγενέστερη χρηματοδότηση που υποβλήθηκαν από τα εν λόγω κράτη μέλη αφορούσαν ποσά μικρότερα από τα διαθέσιμα για ανακατανομή, έγιναν δεκτές όλες οι σχετικές αιτήσεις των κρατών μελών,
ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
Άρθρο 1
Στο παράρτημα της παρούσας απόφασης εμφαίνεται η οριστική κατανομή των κονδυλίων της περιόδου εμπορίας 2007/2008 στα οικεία κράτη μέλη, για έναν ορισμένο αριθμό εκταρίων, με στόχο την αναδιάρθρωση και τη μετατροπή αμπελώνων βάσει του κανονισμού (ΕΚ) αριθ. 1493/1999, για το οικονομικό έτος 2008.
Άρθρο 2
Η παρούσα απόφαση απευθύνεται στη Δημοκρατία της Βουλγαρίας, την Τσεχική Δημοκρατία, την Ομοσπονδιακή Δημοκρατία της Γερμανίας, την Ελληνική Δημοκρατία, το Βασίλειο της Ισπανίας, τη Γαλλική Δημοκρατία, την Ιταλική Δημοκρατία, την Κυπριακή Δημοκρατία, το Μεγάλο Δουκάτο του Λουξεμβούργου, τη Δημοκρατία της Ουγγαρίας, τη Δημοκρατία της Μάλτας, τη Δημοκρατία της Αυστρίας, την Πορτογαλική Δημοκρατία, τη Ρουμανία, τη Δημοκρατία της Σλοβενίας και τη Σλοβακική Δημοκρατία.
Βρυξέλλες, 10 Οκτωβρίου 2008.

Labels: 18
19
6